TULD JERUUSALEMMAST
Kallid sõbrad, räägin täna südantpõletaval teemal.
See tõestab seda, mis toimus Juudas 2000 aasta eest.
Loeme esmalt Jeremija 3:14 -
"Pöörduge ümber, taganenud lapsed, ütleb Issand,
sest mina olen võtnud teid oma valdusesse; ja mina võtan teid:
igast linnast ühe ja igast suguvõsast kaks ning viin teid Siionisse!"
See räägib aliya'st.
"Ja ma annan teile karjaseid oma südame järgi ..."
Jumal annab karjased oma südame järgi!
Rõõmustan selle üle,
et saan Issanda armust olla koguduse pastor
Iisraelimaal, Siionis, Jeruusalemmas,
Jumala Sõna ja Tema südame järgi.
Pidage seda siis meeles, kui teie meelest ärritav olen,
aga loodetavasti ma pole seda.
Õnnistan kõiki karjaseid Jeruusalemmas,
Juudas, Samaarias ja kogu Iisraelis.
Tänu Issandale Messia iIu vaimsete juhtide eest,
kelle ta on seadnud ustavateks karjasteks
"oma südame järgi".
Tänu Issandale!
"... ja need karjatavad teid targasti ja taibukalt."
Tarkust ja taipu.
Kogudusse ei tulda niisama aega veetma.
Messia koguduses jagatakse teadmisi ja tarkust.
Seal on kõik, mida vajame.
"Ja kui teid saab palju ..."
See on tõotus.
"... ja te olete viljakad, ütleb Issand,
siis ei räägita enam Issanda seaduselaekast
ega ole see meeleski, sellele ei mõelda,
sellest ei tunta puudust ja seda ei valmistatagi enam."
Huvitav!
Siin räägitakse messiaanlikust ajast.
Vanasti otsis Iisraeli rahvas Jumala palet,
rännates Jeruusalemma templisse, kus asus lepingulaegas.
Siin öeldakse, et seda isegi ei mäletata enam.
Kas siin räägitakse meie ajast?
Me ei vaja lepingulaegast,
kuigi loomulikult austame seda.
Kui siin räägitakse meie ajast, uuest lepingust,
siis kiitus Issandale!
Olen täiesti elevil!
Tunnen Jumala ligiolu, kui neist asjust räägin.
Loeme edasi.
"Sel ajal nimetatakse Jeruusalemma 'Issanda aujärjeks'
ja kõik rahvad kogunevad sinna, Issanda nime juurde Jeruusalemma;
ja nad ei käi enam oma kurja südame kanguse järgi."
Algtekstis kasutatud sõna viitab lihasele.
Süda on lihas,
ja kui lihasel on midagi viga,
siis süda ei tööta.
Ka vaimsel südamel on lihased.
Halvas südames
on need lihased kärbunud.
Nõrgenenud süda ei tööta korralikult.
Tunneme neid kahjulikke vaevu ka füüsilises maailmas,
kuid siin mõeldakse vaimseid südameid.
Tõlgendan seda nii,
et kuna Jumal annab meile uue südame,
ei käi me enam
oma halva südame paadumuses.
Südamest saab vastupidav,
nagu sportlastel.
Nad harjutavad oma lihased tugevaks.
Ka süda võib tugevaks saada.
Harjutamisega arenevad lihased tugevamaks ja vastupidavamaks.
Ka süda võib muutuda vastupidavamaks.
Kui süda tugevneb,
terveneb see oma paadumusest.
"... ja nad ei käi enam oma kurja südame kanguse järgi.
Neil päevil läheb Juuda sugu Iisraeli soo juurde
ja nad tulevad üheskoos põhjamaalt."
Kui vägev!
Mis maad asuvad põhja pool?
Türgi ja endise NSVL riigid.
NSVL-ist on palju juute tulnud.
Türgist ja Pärsiast
on rohkesti juute tulnud.
On olnud mitu aliyad ja kui Jumal lubab, tuleb veel.
Kuidas tekst jätkub?
"Ja nad tulevad üheskoos põhjamaalt maale,
mille mina olen andnud pärisosaks teie vanemaile.
Ja ma mõtlesin: Küll tahaksin sind panna laste sekka
ja anda sulle meeldiva maa,
toredaist toredaima pärisosa rahvaste keskel.
Ja ma mõtlesin: Sina hüüaksid mind isaks
ega taganeks mu järelt.
Aga otsekui naine on truuduseta oma eluseltsilise vastu,
nõnda olete teie, Iisraeli sugu, olnud truuduseta minu vastu, ütleb Issand.
Küngastel kuuldub häält, Iisraeli laste haledat nuttu,
sellepärast et nad on käinud vääral teel,
on unustanud Issanda, oma Jumala.
Pöörduge tagasi, taganenud lapsed,
ma teen teid terveks teie taganemisest!
'Vaata, me tuleme sinu juurde,
sest sina oled Issand, meie Jumal.
Tõesti, petlik on see, mis kuuldub küngastelt, lärm mägedel.
Tõesti, Issandas, meie Jumalas on Iisraeli pääste."
Kus on Iisraeli pääste?
Issandas, meie Jumalas.
See räägib naasmisest ja meeleparandusest.
"'Häbi' on söönud meie vanemate töövilja, meie noorpõlvest alates:
nende lambad ja veised, nende pojad ja tütred.
Lamagem siis oma häbis ja katku meid meie teotus,
sest me oleme pattu teinud Issanda, oma Jumala vastu,
meie ja meie vanemad oma noorpõlvest tänapäevani
ega ole võtnud kuulda Issanda, oma Jumala häält.'"
Suurim patt maa peal on mitte võtta kuulda Jumala häält.
Sel juhul kaugeneme Temast ja satume eksitusse.
Patt tähendab märgist möödapanekut.
Leiame end kuskilt, kus olla ei taha.
Aga tänu Issandale,
et me ei käi enam oma kurja südame paadumuses!
Issand annab meile uue südame
ja karjased oma südame järele.
Ta tõi meid põhjamaalt -
kuhu maale?
"Maale, mille mina olen andnud pärisosaks teie vanemaile."
"Tahaksin ... anda sulle meeldiva maa,
toredaist toredaima pärisosa rahvaste keskel.
Ja ma mõtlesin:
Sina hüüaksid mind isaks ega taganeks mu järelt."
Loeme Jeremija 23. peatükist
mõned huvitavad salmid.
Jeremija 23:3 -
"Ja ma ise kogun oma lammaste jäägi kõigist maadest,
kuhu ma olen nad ajanud,
ja toon nad tagasi nende karjamaale; nad on siis viljakad ja neid saab palju.
Seda on Jumal lubanud Iisraeli rahvale.
"Ja ma sean neile karjased ning nood karjatavad neid;
siis nad enam ei ehmu ega karda."
Jumala seatud karjased ei hirmuta inimesi.
Neil on uus, armastuse sõnum.
See on sõnum armust ja Messia õigsusest.
See on võimas sõnum.
"Ja ühtegi neist ei jää vajaka, ütleb Issand.
Vaata, päevad tulevad, ütleb Issand,
mil ma lasen tõusta Taavetile ühe õige võsu;
tema valitseb kui kuningas ja talitab targasti,
tema teeb maal õigust ja õiglust."
Ta on Messias Jeesus, elava Jumala Poeg.
"Tema päevil päästetakse Juuda ja Iisrael elab julgesti;
ja see on nimi, millega teda hüütakse:
'Issand, meie õigus'.
Kas teadsite, et Jeesusel on selline nimi?
Kuidas Ta teeb maal õigust ja õiglust?
Esimest korda tuli Jeesus Issandana, kui Adonai.
Issanda nimi, JHVH,
on armu ja halastuse nimi.
Ta tuli esimest korda armu nimega.
Ta tuli õigeks tegema neid, kes Teda järgivad.
"Vaata, päevad tulevad, ütleb Issand,
kui ma teen Iisraeli soo ja Juuda sooga uue lepingu."
Õiglust ta teeb siis, kui tuleb teisel korral Jumalana, kui Elohim.
"Alguses oli Sõna ja Sõna oli Jumala juures, ja Sõna oli Jumal."
Ta naaseb Jumalana kogu maailma üle kohut mõistma.
Jeesus ütles, et Ta ei tulnud maailma üle kohut mõistma,
vaid seda päästma.
Kuid sõna, mida Ta on rääkinud mõistab viimasel päeval kohut.
Ja Tema ise on Sõna.
Ilmutusraamatu järgi on Tema kuuel kirjas "Jumala Sõna".
Teisel korral Ta ei tule enam õigeks tegema ja päästma,
sest Ta on meid juba õigeks teinud ja päästnud.
Ta naaseb kohut mõistma nende üle,
kes on Ta ära põlanud.
Kuid meil on tõotus: "Issand on meie õigsus."
See pole üksnes meie, vaid kogu Iisraeli jaoks.
"Kogu Iisrael saab päästetud."
"Siionist tuleb päästja
ja kaotab Jaakobist jumalatuse."
Nii on kirjutatud.
Jeremija 23:7 - " Seepärast, vaata, päevad tulevad, ütleb Issand,
mil enam ei öelda: 'Nii tõesti kui elab Issand,
kes tõi Iisraeli lapsed ära Egiptusemaalt',
vaid: 'Nii tõesti kui elab Issand ..'"
Rabinistlikud juudid hoiavad kõvasti kinni sellest,
mida Jumal Egiptuses tegi.
See on muidugi ka hea asi.
Nad korrutavad seda kogu aeg.
Aga mida prohvet ütleb?
"Vaata, päevad tulevad, ütleb Issand, mil enam ei öelda:
'Nii tõesti kui elab Issand,
kes tõi Iisraeli lapsed ära Egiptusemaalt',
vaid: 'Nii tõesti kui elab Issand,
kes tõi ja juhtis Iisraeli soo järglased koju põhjamaalt
ja kõigist maadest, kuhu ma olin nad ajanud.'
Ja nad hakkavad elama oma maal."
Kui Jumal ütleb, et nad saavad elada omal maal,
on see juba tehtud.
Psalm 91:1 -
"Kes Kõigekõrgema kaitse all elab ja alati Kõigeväelise varju all viibib,
see ütleb Issandale: 'Sina oled mu varjupaik ja mu kindel mäelinnus,
mu Jumal, kelle peale ma loodan!'"
Kui muretsete vähese usu pärast
ja kui teil on kahtlusi
ja kui teil on siin raske elada, ja te ei tea, mida teha,
ning elate rasketes tingimustes,
siis siin on teile tõotus.
Olete ehk langenud või eksiteele sattunud,
ja pole teinud seda, mida oleks pidanud,
kuid pidage meeles, et Tema nimi on Jeesus,
sest Ta päästab oma rahva nende pattudest.
Tema nimi on ka Issand, Meie Õigsus.
Tema teeb patuse õigeks.
Kui olete pattu langenud ja ei pääse välja,
siis teadke,
et õige langeb seitse korda,
ja Issand tõstab ta üles iga kord.
Kuidas ta siis õige on?
Sest ta tõuseb püsti. Patune seda ei suuda.
Patune elab häbis ja saatana süüdistustes.
Õige aga usub, et on keegi,
kes ta õigeks teeb,
keegi, kes on maksnud tema eest.
Seepärast elab ta turvaliselt oma maal.
Ta ei karda.
Ta suudab mõista ja vastu võtta.
Igasugustes tingimustes, kõigi rõhumiste keskel,
isegi saatana rünnakute all,
ta teab, mida Jumal tema kohta ütleb.
Jumal on toonud ta põhjamaalt või kust tahes,
ehk mitte NSVL-ist, Pärsiast, Iraagist või Türgist,
vaid kuskilt mujalt.
"Põhjamaalt ja kõigist maadest,
kuhu ma olin nad ajanud.'
Ja nad hakkavad elama oma maal.'"
Kui Jeesus ütles ristil: "See on lõpetatud",
tähendas see, et Ta on seda teinud.
Ta on parandanud maailma
ja teinud õigeks need, kes Temasse usuvad.
Sõbrad, te teate, mida tähendab yeshiva, 'elamine ja istumine'.
Seda, et pole vaja millegi pärast muretseda.
Tema hoolitseb meie eest.
Peame muidugi usus tegema seda, mida suudame,
et raskustest jagu saada.
Me ei pea siiski võtma oma õlgadele seda,
mis kuulub Temale, kelle nimi on 'Issand, meie õigsus'.
Ärgem üritagem Tema kohta võtta!
Istugem Tema jalge ette
ja kuulama Tema sõnu!
Ärgem naaskem samade pattude juurde!
Meie isad ei kuulnud Issanda, meie Jumala häält.
Meie kuuleme Issanda, oma Jumala häält!
Teame, mida Ta ütleb ja usaldame Teda.
Kiitus ja ülistus Jumalale!
Andke au Jumalale!
Naaskem teksti juurde.
Tänu Issandale!
Jeremija 3:19 -
"Ja ma mõtlesin: Küll tahaksin sind panna laste sekka
ja anda sulle meeldiva maa,
toredaist toredaima pärisosa rahvaste keskel.
Ja ma mõtlesin: Sina hüüaksid mind isaks ega taganeks mu järelt."
Kui võimas! Armastan seda kirjakohta.
"Sina hüüaksid mind isaks ega taganeks mu järelt."
Sina hakkad hüüdma mind isaks.
Jeesus ütles: "Olen ilmutanud sinu nime inimestele."
Abba, isa.
"Mina olen tee, tõde ja elu;
ükski ei tule Isa juurde muidu kui minu kaudu."
Mõelge, kui suure armu me oleme saanud,
kui võime uskuda Jeesusesse,
mitte ainult elada oma maal.
Mis on Jeruusalemm, Yerushalaim?
See on yerusha shlema, 'täiuslik pärand',
ja veel kahekordne, millele viitab -aim lõpp.
Meil on pärand nii taevas kui maal,
meie maal Iisraelis, kus elame.
Jumal on andnud meile meeldiva maa,
meeldiva pärisosa, toredaist toredaima rahvaste seas.
Kahekordne pärisosa!
Me ei pea muretsema. Tema hoolitseb meie eest.
Ta on andnud meile usu Temasse,
kelle nimi on 'Issand, meie õigsus',
Jeesusesse, oma Võitusse, kelle kaudu pääseme Isa juurde.
Ta on toonud meid siia põhjamaalt,
NSVL-ist, Iraanist, Iraagist, Türgist
ja kõigist maadest.
Tema hoolitseb meie eest ustavalt.
Ta on toonud meid siia ja hoolitseb kõigi meie vajaduste eest,
ja Tema kõrval on Jeesus, 'Issand, meie õigsus'.
Inimesed keskenduvad liialt oma tegudele
ja ebaõnnestumistele.
Nad meenutavad liialt oma kaotusi.
Mida tuleb vaadata? Mida öeldakse Heebrealaste kirja 12. peatükis?
"Vaadates usu alustajale ja täidesaatjale"
Messias Jeesusele.
Loeme 1. Peetruse kirjast.
1. Peetruse 5:6 -
"Alanduge siis Jumala võimsa käe alla ..."
Võimsa käe ja väljasirutatud käsivarrega
päästis Ta oma rahva Egiptusest
ja põhjamaalt ja kõigist maadest,
ja tõi siia.
Kas Tema käsivarre jõud on seejärel kahanenud?
Ei, Issanda käsivars pole liiga lühike, et aidata,
ega Tema kõrvad kurdid kuulma.
Pääsemine ei tähenda üksnes vaimset päästet,
pattudest pääsemist.
Ta päästab meid ka ahistusest,
majandusraskustest ja kõigist probleemidest.
Lõpuks tahan teid veel kinnitada.
"Alanduge siis Jumala võimsa käe alla,
et tema teid ülendaks õigel ajal;
heitke kõik oma mure tema peale,
sest tema peab hoolt teie eest!"
Seda palvetangi.
Avage oma südamed ja palvetage koos minuga!
Taevane Isa, aitäh selle eest,
et andsid meile Messia õigsuse!
Võime Sind vastu võtta oma Isaks.
Saame olla Sinu lapsed.
Oled toonud meid põhjamaalt ja kõigist maadest,
ja saame elada oma maal Sinu hoole all.
Ütleme lahti igasugusest muretsemisest.
Anna andeks meie kahtlused ja uskmatus!
Usume, et Sina hoolitsed meie eest!
Me ei eksi oma usust paremale ega vasakule.
Mäed värisevad ja näeme, kuidas ilmub Issanda au,
siin Iisraelis ja kogu maailmas!
Ja kõik ütlevad: "Aamen!"
Issand õnnistagu teid Jeesuse nimel!
Tõlge: Monika Jaaguri